Gidsel-situationen på den tidligere Sjælsmark Kaserne er uløst. Iransk mand har forskanset sig med sin kone og to børn

OPDATERING KL. 20.30: Manden er nu anholdt, og både han og hans kone skal afhøres nærmere, oplyser Nordsjællands Politi.

- Heldigvis er både manden hans familie uskadte, siger Magnus Andresen, chefpolitiinspektør i Nordsjællands Politi.

OPDATERING: Efter mere end seks timers tavshed har Nordsjællands politi netop oplyst, at gidsel-situationen på Udrejsecenter Sjælsmark handler om, at en iransk mand har forskanset sig på sit værelse med sin kone og to af sine børn.

- Der er en dialog i gang med manden med henblik på at finde en løsning på situationen, oplyser Nordsjællands politi.

Se mere video på localeyes.dk

Politiet har siden i formiddags været talstærkt til stede på Udrejsecenter Sjælsmark i Nordsjælland, hvor der på mindst syvende time er en større operation i gang inde på den tidligere kaserne.

Nordsjællands politi har hele dagen blot oplyst, at der er meget politi på stedet og at man arbejder på at løse en 'situation'.

Politiet ville tidligere på dagen ikke bekræfte Ekstra Bladets oplysninger om, at der var tale om en gidsel-situation, men Nordsjællands politi oplyste senere på Twitter, at en mand har forskanset sig på et værelse på Sjælsmark med sin familie:

'Mand har forskanset sig på værelse i Center Sjælsmark med sin familie. Vi er på stedet. Intet yderligere,' skrev politiet.

'Situationen' er altså stadig uløst.

Kort før klokken 17 oplyste Henriette Døssing, at politiet stadig er på stedet og at der ikke er nogen tidshorisont.

- Vi arbejder lige nu på at finde en løsning, siger hun. Hun ville ikke oplyse, hvor mange personer manden har forskanset sig med på værelset, men klokken 18.09 bekræftede politiet så i en pressemeddelelse, at manden har forskanset sig med hustruen og to børn.

Parret har fire børn i alt, erfarer Ekstra Bladet.

Klokken 17.15 oplyste Ekstra Bladets reporter på stedet, at der netop var ankommet tre ambulancer med udrykning til Sjælsmark.

Beboer: Skulle udsendes i sidste uge

Ekstra Bladets reporter på stedet har talt med en beboer på Sjælsmark, som kender manden.

Beboeren oplyser, at asylansøgeren og familien skulle have været udsendt til Italien i sidste uge, men han skadede sig selv i lufthavnen, så udsendelsen måtte opgives, og familiens sendes tilbage til Sjælsmark.

Ifølge en anden beboer på Sjælsmark har manden truet med at slå sin familie ihjel. Han er muligvis bevæbnet med en kniv.

Det skal understreges, at disse oplysninger ikke er bekræftet af politiet, der afviser at udtale sig nærmere om gidselsituationen.

De øvrige beboere på centeret må i øjeblikket ikke komme ind på deres værelser.

Udrejsecenter Sjælsmark orienterer på sin hjemmeside beboerne i området med denne kortfattede meddelelse:

'Nordsjællands Politi er i øjeblikket til stede pga. en hændelse i Center Sjælsmark.

Der er tale om en hændelse internt på centret, som ikke forventes at få betydning for de omkringboende.

Der vil dog kunne ses ekstra politi i området.'

artiklen fortsætter under billedet

Politiet har været til stede på Sjælsmark siden ved middagstid. Situationen er stadig uløst. Foto: Mogens Flindt

Ekstra Bladets reporter på stedet oplyser, at gitterporten til centeret er lukket. Der holder en indsatslederbil fra brandvæsenet indenfor, og der ses en del politi omkring centeret.

Der er også landet en militær helikopter på en stor græsplæne på området, oplyser vores mand på stedet. Der kan være tale om, at politiets særlige forhandlergruppe, der sættes ind ved gidselsituationer, er transporteret til udrejsecenteret.

Vores reporter har også talt med en gruppe, der skulle besøge en beboer på udrejsecenteret. De fik besked på, at de ikke må komme ind på Sjælsmark i øjeblikket.

Udrejsecenter Sjælsmark ligger på Sjælsmarkvej 10 i Hørsholm og er et åbent center, der drives af Kriminalforsorgen.

Der er døgnbemanding, videoovervågning og adgangskontrol.

Sjælsmark er indrettet med to sektioner, en for afviste asylansøgere, der står for udsendelse af Danmark og en sektion for personer, der er udvist ved dom, men som er på tålt ophold.

Sjælsmark er et familiecenter, hvor der i stort omfang bor enten enlige mødre eller fædre med børn eller familier.

Der er normalt ret roligt på Udrejsecenter Sjælsmark netop fordi der bor familier, i modsætning til Udrejsecenter Kærshovedgård ved Ikast, hvor der bor enlige, afviste asylansøgere, og hvor der jævnligt er uro.